Etelä-Pohjanmaan kauppakamari

Etelä-Pohjanmaan kauppakamari on Etelä-Pohjanmaan maakunnan yritysten, kuntien ja muiden yrityselämään liittyvien organisaatioiden järjestö, joka tarjoaa asiantuntija-, koulutus- ja konsultointipalveluita jäsenilleen toimien siten myös siltana yritysmaailman ja julkishallinnon välillä. Kauppakamarien toiminta perustuu kauppakamarilakiin, joka määrittelee kauppakamareille mm. toiminta-alueensa elinkeinoelämän toimintaedellytysten kehittämisen ja ulkomaankaupan asiakirjoihin liittyviä julkisia tehtäviä.

Etelä-Pohjanmaan kauppakamari on perustettu 1951, ja sillä on nykyisin noin 800 jäsentä (2025). Jäsenyritykset edustavat valtaosaa alueen liikevaihdosta, työpaikkojen määrästä sekä viennistä luoden näin kattavan pohjan alueen yritysten tarpeiden tunnistamiselle ja vaikuttamiselle.

Etelä-Pohjanmaan kauppakamari julkaisee neljä kertaa vuodessa ilmestyvää Etelä-Pohjanmaan kauppakamarilehteä (ISSN 2342-8198).

Hallinto

Kauppakamarien hallinto on Suomessa yhdistysmuotoinen. Jäsenet valitsevat vuosikokouksessa puheenjohtajiston ja hallituksen sekä erilliset valiokunnat. Luottamushenkilöhallinnon lisäksi kauppakamarilla on palkattuna henkilöstönä toimitusjohtaja ja muuta toimistohenkilökuntaa. 

Puheenjohtajistoon kuuluvat varsinaiset puheenjohtajan lisäksi kolme varapuheenjohtajaa. Hallituksen puheenjohtaja, joka toimii myös koko kauppakamarin puheenjohtajana, toimii Lauri Lindholm (OP Etelä-Pohjanmaa). Varapuheenjohtajat ovat Mikko Isoniemi (Ilkka Oyj), Marko Orpana (Mäkelä Alu Oy) sekä Anna-Kaisa Pusa (Kurikan kaupunki). Hallitukseen kuuluvat puheenjohtajiston lisäksi yhdeksän varsinaista jäsentä, jotka edustavat sekä eri toimialoja että alueen seutuja.

Valiokunnat toimivat joko oman toimialansa tai alueensa asioiden asiantuntijoina, valmistelijoina ja käsittelijöinä. 2000-luvulla toimialakohtaisiksi valiokunniksi ovat Etelä-Pohjanmaan kauppakamarissa vakiintuneet teollisuus-, kauppa- ja palvelu-, ICT-, elinkeino-, sekä innovaatio- ja koulutusvaliokunta. Alueellisena valiokuntana toimiin Suupohjan aluevaliokunta, joka on yhteinen valiokunta Pohjanmaan kauppakamarin kanssa.

Toimisto, jossa työskentelee neljä päätoimista toimihenkilöä, sijaitsee maakuntakeskuksessa Seinäjoella Seinäjoki Areenassa, jonka alkuperäinen rakentamisajatus tuli kauppakamarilta Pänkälä, Martti: Etelä-Pohjanmaan kauppakamari 1951-2001, Seinäjoki 2001. . Toimitusjohtajana toimii Tomi Kohtanen (2021).

Verkottuminen

Etelä-Pohjanmaan kauppakamarin toiminnan olennaisena osana on alueellinen vaikuttaminen ja kehittäminen. Verkostoituminen niin alueellisesti, valtakunnallisesti kuin globaalistikin tuo jäsenille lisäarvoa, joka konkretisoituu vuosittaissa tapahtumissa ja tilaisuuksissa sekä neuvontapalveluiden laajuudessa. Suomen kauppakamareilla on esim. kauppakamariverkosto -palvelu, jossa tarpeet ja tarjonta kohtaavat.

Kansainvälinen kauppakamareiden verkosto Finncham voi auttaa suomalaisyrityksiä etsimään kontakteja ulkomailla, samoin kauppakamarit eri maissa voivat toimia kontaktien ja tietojen välittäjinä. Etelä-Pohjanmaan kauppakamari on itse jäsenenä mm. Kansainvälisessä kauppakamarissa ICC:ssä ja Saksalais-Suomalaisessa kauppakamarissa.

Kauppakamarin merkittäviä yhteistyökumppaneita alueella ovat esim. Etelä-Pohjanmaan elinkeino-, liikenne- ja ympäristökeskus, Seinäjoen ammattikorkeakoulu, Koulutuskeskus Sedu, Etelä-Pohjanmaan liitto, Etelä-Pohjanmaan Yrittäjät sekä alueen kuntien elinkeinoyhtiöt ja -palvelut.

Palvelut

Etelä-Pohjanmaan kauppakamari järjestää alueella Hyväksytty Hallituksen Jäsen HHJ -kursseja osakeyhtiöiden hallituksen jäsenille ja sellaiseksi aikoville.

Muita kauppakamarin järjestämien koulutusten aiheita ovat mm. taloushallintoa, verotusta, kansainvälistä kauppaa (esim. INCOTERMS toimitusehdot), henkilöstöhallintoa sekä myyntiä ja markkinointia.

Tärkeitä kauppakamarin palveluita alueella ovat myös kansainvälisessä kaupassa tarvittavien todistusten ja asiakirjojen vahvistaminen, ajankohtaiset lyhytkoulutukset yrityksille sekä neuvontapalvelut.

Ulkomaankaupan asiakirjojen vahvistuksia ja Euroopan yhteisön alkuperätodistuksia tarvitaan lähinnä esim. Venäjälle, Afrikkaan, joihinkin Aasian, Lähi-idän ja Etelä-Amerikan maihin suuntautuvan tuotteiden viennin yhteydessä. Kauppakamarin tekemillä todistuksilla ja asiakirjavahvistuksilla yritykset saavat esim. tullin tai toisen sopimusosapuolen vaatiman ns. kolmannen osapuolen vahvistuksen dokumenteilleen.  

Kauppakamari tarjoaa neuvontapalveluita jäsenilleen. Neuvontapalveluita ovat mm. ulkomaankauppaan, sopimusoikeuteen, työoikeuteen ja tietoturvallisuuteen liittyvät palvelut, joita tuottavat Helsingin Seudun kauppakamarin asiantuntijat, alueen asiantuntijayritykset että kauppakamarin toimiston henkilökunta. 

Lähteet

Aiheesta muualla
 Etelä-Pohjanmaan kauppakamari
 Keskuskauppakamari

Luokka:Suomalaiset kauppakamarit
Luokka:Eteläpohjalaiset järjestöt
Luokka:Seinäjokelaiset järjestöt
*
Luokka:Eteläpohjalaiset yritykset